CELEX: 32019D1284
Language: fi
Date: 2019-07-29 00:00:00
Title: Komission täytäntöönpanopäätös (EU) 2019/1284, annettu 29 päivänä heinäkuuta 2019, Hongkongin oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (ETA:n kannalta merkityksellinen teksti.)

30.7.2019   
               
               
                  FI
               
               
                  Euroopan unionin virallinen lehti
               
               
                  L 201/43
               
            
         KOMISSION TÄYTÄNTÖÖNPANOPÄÄTÖS (EU) 2019/1284,
         annettu 29 päivänä heinäkuuta 2019,
         Hongkongin oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 1060/2009 5 artiklan 6 kohdassa siirretään komissiolle valta antaa vastaavuuspäätös, jos kolmannen maan oikeudellisessa ja valvontakehyksessä varmistetaan, että kyseisessä kolmannessa maassa toimiluvan saaneet tai rekisteröidyt luottoluokituslaitokset noudattavat mainitusta asetuksesta johtuvia oikeudellisesti sitovia vaatimuksia, jotka pannaan täytäntöön ja joita valvotaan tehokkaasti kyseisessä kolmannessa maassa.
                  
               
                     (2)
                  
                  
                     Tämän vastaavuuspäätöksen tarkoituksena on sallia Hongkongin luottoluokituslaitoksille sertifioinnin hakeminen Euroopan arvopaperimarkkinaviranomaiselta, jäljempänä ’ESMA’, jos ne eivät ole systeemiseesti merkittäviä yhden tai useamman jäsenvaltion rahoitusmarkkinoiden vakauden tai luotettavuuden kannalta. Tämä vastaavuuspäätös antaa ESMAlle mahdollisuuden arvioida kyseisiä luottoluokituslaitoksia tapauskohtaisesti ja myöntää poikkeus joistakin Euroopan unionissa toimiviin luottoluokituslaitoksiin sovellettavista toiminnan järjestämistä koskevista vaatimuksista, kuten vaatimuksesta olla fyysisesti läsnä Euroopan unionissa.
                  
               
                     (3)
                  
                  
                     Jotta kolmannen maan oikeudellinen ja valvontakehys voitaisiin katsoa vastaavaksi, sen on täytettävä vähintään asetuksen (EY) N:o 1060/2009 5 artiklan 6 kohdassa vahvistetut kolme ehtoa.
                  
               
                     (4)
                  
                  
                     Komissio antoi 28 päivänä huhtikuuta 2014 täytäntöönpanopäätöksen 2014/249/EU (2), jossa se totesi näiden kolmen ehdon täyttyvän ja katsoi luottoluokituslaitoksia koskevan Hongkongin oikeudellisen ja valvontakehyksen vastaavan tuolloin voimassa olleita asetuksen (EY) N:o 1060/2009 vaatimuksia.
                  
               
                     (5)
                  
                  
                     Asetuksen (EY) N:o 1060/2009 5 artiklan 6 kohdassa säädetyn ensimmäisen ehdon mukaan kolmannen maan luottoluokituslaitoksilla on oltava toimilupa tai niiden on oltava rekisteröityjä, ja niiden on oltava jatkuvasti tehokkaan valvonnan ja täytäntöönpanon alaisia. Hongkongin oikeudellinen ja valvontakehys edellyttää, että Hongkongissa luottoluokituspalveluja tarjoavilla luottoluokituslaitoksilla ja niiden luottoluokitusanalyytikoilla on luottoluokituspalvelujen tarjoamiseen tarvittava toimilupa, ja niitä valvoo Hongkongin arvopaperi- ja futuurikomissio (Securities and Futures Commission, SFC). Hongkongin oikeudellisessa ja valvontakehyksessä SFC:lle annetaan laajat valtuudet, joiden nojalla se voi tutkia, noudattavatko luottoluokituslaitokset oikeudellisia velvoitteitaan. SFC voi velvoittaa sekä sääntelyn alaiset että sen ulkopuolelle jäävät henkilöt esittämään tutkimuksen kannalta merkityksellisiä tietoja ja asiakirjoja, kuten kaupankäynti-, pankki-, puhelu- ja internettietoja sekä tosiasiallisia omistajia ja edunsaajia koskevia tietoja. Näitä valtuuksia käytetään sekä tutkimuksen kohteena oleviin että sellaisiin henkilöihin, joilla SFC voi kohtuullisin perustein uskoa olevan tutkimuksen kannalta merkityksellisiä tietoja. Lisäksi SFC:llä on toimivalta päästä sekä sääntelyn alaisten että sen ulkopuolelle jäävien henkilöiden yksityistiloihin oikeusviranomaisen myöntämän etsintäluvan nojalla, jos pelätään todisteiden hävittämistä tai siirtämistä, kohteen pakenemista tai muita ongelmia. SFC:llä on myös täydet valtuudet toteuttaa rikosoikeudellisia, siviilioikeudellisia, hallinnollisia ja muita toimia. Niihin sisältyy hallinnollinen toimivalta määrätä kurinpitoseuraamuksia SFC:ltä toimiluvan saaneille tai sen rekisteröimille henkilöille, määrätä toimiluvan saaneille tai rekisteröidyille henkilöille kyseisten henkilöiden liiketoimintaa koskevia rajoituksia, peruuttaa toimiluvan saaneen tai rekisteröidyn henkilön toimilupa tai rekisteröinti määräajaksi tai kokonaan sekä antaa toimiluvan saaneelle tai rekisteröidylle henkilölle varoitus tai määrätä tällaiselle henkilölle velvoitteita tai sakkoja. SFC:llä on valtuudet hakea asianomaiselta tuomioistuimelta kielto- tai korjausmääräyksiä. SFC tekee tarkastuksia paikalla ja harjoittaa lisäksi valvontaa toimitilojen ulkopuolella olemalla vuorovaikutuksessa toimiluvan saaneiden luottoluokituslaitosten kanssa ja pyrkimällä siten saamaan käsityksen niiden liiketoimintamalleista ja -suunnitelmista ja vastaaviin toimintoihin sisältyvistä riskeistä. Näin se pyrkii tunnistamaan niiden liiketoiminnasta aiheutuvat riskit ja arvioimaan niitä. Toimiluvan saaneita luottoluokituslaitoksia koskevat tiedot kerätään SFC:lle toimitetuista tiedoista, joita ovat muun muassa vuotuiset tarkastetut tilinpäätökset ja vuotuiset valvontatarkastusraportit. SFC seuraa kanteluja ja itse ilmoitettuja rikkomisia. ESMAn ja SFC:n välillä tehdyssä yhteistyösopimuksessa määrätään rajojen yli toimivien luottoluokituslaitosten osalta toteutettuja täytäntöönpano- ja valvontatoimenpiteitä koskevasta tietojenvaihdosta.
                  
               
                     (6)
                  
                  
                     Asetuksen (EY) N:o 1060/2009 5 artiklan 6 kohdassa säädetyn toisen ehdon mukaan kolmannen maan luottoluokituslaitoksiin on sovellettava oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja sen liitteen I säännöksiä. Hongkongin oikeudellisessa ja valvontakehyksessä säädetään hallinnointi- ja ohjausjärjestelmää koskevista yksityiskohtaisista vaatimuksista. Luottoluokituslaitoksen hallituksella ja säännellyistä toiminnoista vastaavilla johtajilla on ensisijainen vastuu sen varmistamisesta, että laitos pitää voimassa asianmukaisia käytännesääntöjä ja noudattaa asianmukaisia menettelyjä. Luottoluokituslaitoksilla on oltava kaksi vastuujohtajaa, joista kummankin on oltava SFC:n hyväksymä ja ainakin toisen on oltava SFO-säädöksen soveltamisalaan kuuluva toimitusjohtaja. Käytössä on eturistiriitoja koskevat kattavat säännökset, joissa luottoluokituslaitosten edellytetään tunnistavan ja poistavan eturistiriidat tai hallitsevan niitä ja järjestävän toimintansa sellaisella tavalla, jolla varmistetaan, etteivät luottoluokituslaitoksen liiketoiminnalliset edut vaaranna sen antamien luottoluokitusten riippumattomuutta ja asianmukaisuutta, sekä toiminnan järjestämistä koskevat vaatimukset, jotka koskevat muun muassa ulkoistamista, tietojen kirjaamista ja luottamuksellisuutta. Toiminnan järjestämiseen sovellettavista vaatimuksista luottoluokituslaitosten on täytettävä muun muassa vaatimukset, jotka koskevat toimintatapoja ja menettelyjä, joilla varmistetaan oikeudellisten velvoitteiden noudattaminen, sekä vaatimukset, jotka koskevat säännösten noudattamista valvovaa pysyvää ja tehokasta toimintoa. Luottoluokituslaitosten on myös perustettava arviointitoiminto, jonka tehtävänä on tarkastella säännöllisin väliajoin luottoluokitusmenetelmiä ja -malleja sekä niihin tehtyjä olennaisia muutoksia. Hongkongin oikeudelliseen ja valvontakehykseen sisältyy monenlaisia julkistamisvaatimuksia, jotka koskevat muun muassa luokitusten julkistamista sekä luokitus- ja liitännäistoimintojen vuosittaista julkistamista. Hongkongin oikeudellisen ja valvontakehyksen katsotaan sen vuoksi vastaavan luottoluokituslaitoksista annettua asetusta seuraavien seikkojen osalta: eturistiriitojen hallinta, toiminnan järjestämistä koskevat vaatimukset, luottoluokitusten ja luottoluokitusmenetelmien laatu, luottoluokitusten julkistaminen sekä luottoluokitustoimintaa koskevien tietojen yleinen ja säännöllinen julkistaminen. Kehyksen pitäisi näin ollen antaa vastaava suoja, kun kyseessä on luottoluokituslaitosten luotettavuus, avoimuus ja hyvä hallintotapa sekä luottoluokitustoiminnan luotettavuus.
                  
               
                     (7)
                  
                  
                     Asetuksen (EY) N:o 1060/2009 5 artiklan 6 kohdassa säädetyn kolmannen ehdon mukaan kolmannen maan sääntelyjärjestelmän on estettävä kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Ei ole olemassa säännöstä, joka antaisi SFC:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin.
                  
               
                     (8)
                  
                  
                     Hongkongin oikeudellinen ja valvontakehys täyttää edelleen asetuksen (EY) N:o 1060/2009 5 artiklan 6 kohdassa alun perin säädetyt kolme ehtoa. Euroopan parlamentin ja neuvoston asetuksessa (EU) N:o 462/2013 (3) otetaan kuitenkin käyttöön lisävaatimuksia unionissa rekisteröidyille luottoluokituslaitoksille ja tiukennetaan siten näiden luottoluokituslaitosten oikeudellista ja valvontajärjestelmää. Nämä lisävaatimukset sisältävät luottoluokituslaitoksiin sovellettavia sitovia sääntöjä, jotka koskevat luokitusnäkymiä, eturistiriitojen hallintaa, luottamuksellisuusvaatimuksia, luokitusmenetelmien laatua sekä luottoluokitusten esittämistä ja julkistamista.
                  
               
                     (9)
                  
                  
                     Asetuksen (EU) N:o 462/2013 2 artiklan toisen kohdan 1 alakohdan b alakohdan mukaan lisävaatimuksia sovelletaan 1 päivästä kesäkuuta 2018 arvioitaessa kolmansien maiden oikeudellisten ja valvontakehysten vastaavuutta.
                  
               
                     (10)
                  
                  
                     Tätä taustaa vasten komissio pyysi 13 päivänä heinäkuuta 2017 ESMAlta neuvoja siitä, vastaako muun muassa Hongkongin oikeudellinen ja valvontakehys näitä asetuksella (EU) N:o 462/2013 käyttöön otettuja lisävaatimuksia. Lisäksi komissio pyysi ESMAa esittämään arvionsa siitä, onko mahdollisilla eroilla olennaista merkitystä.
                  
               
                     (11)
                  
                  
                     ESMA totesi 17 päivänä marraskuuta 2017 julkaistussa teknisessä lausunnossaan, että luottolaitoksia koskeva Hongkongin oikeudellinen ja valvontakehys sisältää riittävät säännökset täyttääkseen asetuksella (EU) N:o 462/2013 käyttöön otetut lisävaatimukset.
                  
               
                     (12)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 3 artiklan 1 kohtaan w alakohta, jossa annetaan luokitusnäkymän määritelmä. Asetuksessa (EY) N:o 1060/2009 laajennetaan nyt tietyt luottoluokituksiin sovellettavat vaatimukset koskemaan myös luokitusnäkymiä. Vaikka Hongkongin oikeudellisessa ja valvontakehyksessä ei nimenomaisesti eroteta luokitusnäkymiä luottoluokituksesta erilliseksi käsitteeksi, SFC odottaa, että luokitusnäkymien tuottamisessa noudatetaan kaikkia samoja vaatimuksia kuin luottoluokitusten tuottamisessa, koska Hongkongin oikeudelliseen ja valvontakehykseen sisältyvä luottoluokituksen käsite on laaja-alainen.
                  
               
                     (13)
                  
                  
                     Jotta voitaisiin parantaa luottamusta luottoluokituslaitosten riippumattomuuteen luottoluokitelluista yhteisöistä, asetuksella (EU) N:o 462/2013 lisätään asetukseen (EY) N:o 1060/2009 6 artiklan 4 kohta, 6 a artikla ja 6 b artikla, joissa laajennetaan eturistiriitoihin sovellettavat säännöt koskemaan sellaisia eturistiriitoja, jotka liittyvät luottoluokituslaitoksen osakkeenomistajiin tai luottoluokituslaitoksessa merkittävässä asemassa oleviin jäseniin. Hongkongin oikeudellisessa ja valvontakehyksessä edellytetään, että luottoluokituslaitokset ottavat käyttöön asianmukaiset ja tehokkaat järjestelyt eturistiriitojen estämiseksi, havaitsemiseksi ja poistamiseksi tai niiden hallinnoimiseksi ja niistä ilmoittamiseksi sekä sen varmistamiseksi, etteivät liikesuhteet vaikuta eturistiriitoihin. Vaikka Hongkongin lainsäädännössä ei ole nimenomaista viittausta osakkeenomistajiin, luottoluokituslaitos ei saa harjoittaa sellaista liiketoimintaa, johon mahdollisesti liittyy eturistiriita.
                  
               
                     (14)
                  
                  
                     Asetuksella (EU) N:o 462/2013 otetaan käyttöön uusia säännöksiä sen varmistamiseksi, että luottamuksellisia tietoja käytetään ainoastaan luottoluokitustoimintaan liittyviin tarkoituksiin ja että niitä suojellaan petoksilta, varkauksilta ja väärinkäytöksiltä. Tätä varten asetuksen (EY) N:o 1060/2009 10 artiklan 2 a kohdassa edellytetään, että luottoluokituslaitokset käsittelevät kaikkia luottoluokituksia, luokitusnäkymiä ja niihin liittyviä tietoja sisäpiiritietoina siihen saakka, kun ne on julkistettu. Hongkongin oikeudellisessa ja valvontakehyksessä on yksityiskohtaisia vaatimuksia, joiden mukaan luottoluokituslaitosten on otettava käyttöön menettelyjä ja mekanismeja liikkeeseenlaskijoita koskevien luottamuksellisten tietojen suojaamiseksi. Näin ollen puitteet luottamuksellisten tietojen suojaamiseksi väärinkäytöltä ovat uskottavat.
                  
               
                     (15)
                  
                  
                     Asetuksella (EU) N:o 462/2013 pyritään parantamaan luottoluokitusmenetelmien avoimuutta ja laatua. Siinä lisätään asetuksen (EY) N:o 1060/2009 liitteessä I olevan D jakson I alajakson 3 kohtaan luottoluokituslaitoksia koskeva velvollisuus antaa luottoluokitellulle yhteisölle mahdollisuus huomauttaa mahdollisista asiavirheistä ennen luottoluokituksen tai luokitusnäkymän julkaisemista. Hongkongin oikeudellisessa ja valvontakehyksessä pidetään tärkeämpänä sitä, että markkinat saavat viipymättä tiedon luottoluokituksesta, joten se ei sisällä tiukkaa vaatimusta, jonka mukaan luottoluokituslaitosten olisi ilmoitettava luottoluokitellulle yhteisölle luottoluokituksesta ennen sen julkaisemista. Sen sijaan vaatimuksena on ainoastaan, että luottoluokituslaitokset ilmoittavat luottoluokitellulle yhteisölle luottoluokituksen perustana olevista kriittisistä tiedoista ja tärkeimmistä näkökohdista silloin kun tämä on mahdollista ja tarkoituksenmukaista.
                  
               
                     (16)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 8 artiklaan 5 a kohta, 6 kohdan aa ja ab alakohta ja 7 kohta, joissa otetaan käyttöön suojatoimia sen varmistamiseksi, että luokitusmenetelmiin tehtävät muutokset eivät johda niiden höltymiseen. Hongkongin oikeudellisessa ja valvontakehyksessä edellytetään, että luottoluokituslaitokset julkistavat täydelliset tiedot kaikista menetelmiin tekemistään olennaisista muutoksista. Lisäksi siinä edellytetään, että luottoluokituslaitosten on julkistettava tällaiset olennaiset muutokset ennen niiden voimaantuloa silloin kun tämä on mahdollista ja tarkoituksenmukaista. Jos luottoluokitusten valmistelussa käytetyissä menetelmissä, malleissa tai keskeisissä luokitusoletuksissa tapahtuu muutoksia, luottoluokituslaitoksen on viipymättä ilmoitettava, missä määrin muutokset todennäköisesti vaikuttavat luottoluokituksiin, käyttäen samoja viestintävälineitä kuin ilmoittaessaan niistä luottoluokituksista, joihin muutokset vaikuttavat.
                  
               
                     (17)
                  
                  
                     Asetuksella (EU) N:o 462/2013 tiukennetaan luottoluokitusten esittämistä ja julkistamista koskevia vaatimuksia. Asetuksen (EY) N:o 1060/2009 8 artiklan 2 kohdan ja liitteessä I olevan D jakson I alajakson 2 a kohdan mukaan luottoluokituslaitoksen on luokitusmenetelmiä, malleja ja keskeisiä luokitusoletuksia koskevat tiedot antaessaan samalla annettava selkeät ja helposti ymmärrettävät ohjeet, joissa selitetään luottoluokitusprosessissa käytettäviin malleihin ja luokitusmenetelmiin liittyvät oletukset, parametrit, rajoitukset ja epävarmuustekijät. Hongkongin oikeudellinen ja valvontakehys sisältää vaatimuksia, joilla varmistetaan, että luottoluokituslaitokset antavat riittävän ohjeistuksen, jotta luottoluokitusten käyttäjät ymmärtävät luokitukset. Lisäksi luottoluokituslaitosten on annettava valvontaviranomaiselle tiedot liiketoiminnastaan kuuden kuukauden välein.
                  
               
                     (18)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 liitteessä I olevan E jakson II alajaksoon vaatimus, jonka mukaan luottoluokituslaitosten luottoluokituksista ja liitännäispalveluista perimien maksujen olisi oltava syrjimättömiä ja perustuttava todellisiin kustannuksiin. Vaatimuksen tavoitteena on lisätä kilpailua ja pienentää eturistiriitojen mahdollisuutta luottoluokitusalalla. Sen mukaan luottoluokituslaitosten on ilmoitettava tietyt taloudelliset tiedot. Hongkongin oikeudellisessa ja valvontakehyksessä velvoitetaan luottoluokituslaitokset säilyttämään liiketoimintaansa koskevat tiedot kaikkien lakisääteisten vaatimusten mukaisesti määrätyn ajan, julkistamaan tiedot luottoluokiteltujen yhteisöjen kanssa sopimiensa korvausjärjestelyjen yleisluonteesta sekä ilmoittamaan luottoluokituspalvelujen tarjoamisesta saamiaan kokonaistuloja koskevat tiedot, jotka valvontaviranomainen voi pyytää toimivaltuuksiensa nojalla. Asiakkaiden suojaamiseksi ja tasapuolisen kohtelun varmistamiseksi käytössä on yleinen vaatimus, jonka mukaan asiakkaita on kohdeltava tasapuolisesti.
                  
               
                     (19)
                  
                  
                     Arvioidessaan kolmannen maan sääntelyjärjestelmää komissio noudattaa suhteellisuusperiaatetta ja riskiperusteista lähestymistapaa. Kun otetaan huomioon yhdessä tarkastellut seikat ja ESMAn antama tekninen lausunto, luottoluokituslaitoksia koskeva Hongkongin oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot, ja sen olisi katsottava edelleen vastaavan kyseisessä asetuksessa säädettyä oikeudellista ja valvontakehystä.
                  
               
                     (20)
                  
                  
                     Oikeusvarmuuden vuoksi olisi annettava uusi täytäntöönpanopäätös ja kumottava täytäntöönpanopäätös 2014/249/EU.
                  
               
                     (21)
                  
                  
                     Komission olisi ESMAn avustamana edelleen säännöllisesti seurattava luottoluokituslaitoksiin sovellettavien oikeudellisten ja valvontajärjestelyjen kehitystä, markkinoiden kehitystä sekä valvontayhteistyön tuloksellisuutta Hongkongissa toteutettavaan valvontaan ja täytäntöönpanoon liittyen sen varmistamiseksi, että sääntöjä noudatetaan jatkuvasti.
                  
               
                     (22)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Asetuksen (EY) N:o 1060/2009 5 artiklan soveltamiseksi luottoluokituslaitoksia koskeva Hongkongin oikeudellinen ja valvontakehys katsotaan asetuksen (EY) N:o 1060/2009 vaatimuksia vastaavaksi.
         
         
            2 artikla
            Kumotaan täytäntöönpanopäätös 2014/249/EU.
         
         
            3 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 29 päivänä heinäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 302, 17.11.2009, s. 1.
         
            (2)  Komission täytäntöönpanopäätös 2014/249/EU, annettu 28 päivänä huhtikuuta 2014, Hongkongin oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (EUVL L 132, 3.5.2014, s. 76).
         
            (3)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).